ବିବୁ ଦାସ  (ଜନ୍ମ: ୨ ଫେବୃଆରୀ ୧୯୫୮) ଜଣେ ଓଡ଼ିଆ ପ୍ରଚ୍ଛଦପଟ୍ଟ ଗାୟକ  । ସେ ୩୮ଟି ଓଡ଼ିଆ ଚଳଚ୍ଚିତ୍ର ଓ ଆଲବମରେ କଣ୍ଠଦାନ କରିଛନ୍ତି । ଜୀବନୀ ବ୍ୟକ୍ତିଗତ ଜୀବନ ବିବୁ ଦାସ ୧୯୫୮ ମସିହାରେ ଓଡ଼ିଶାର ଖୋର୍ଦ୍ଧା ଜିଲ୍ଲାର ଛଣଗିରିଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତା କୃଷ୍ଣମୋହନ ଦାସ ଜଣେ ସରକାରୀ ଅଧିକାରୀ ଥିଲେ ଓ ପୁରୀ ଜିଲ୍ଲାର ସବକଲେକ୍ଟର ଭାବରେ କାର୍ଯ୍ୟ କରିଥିଲେ । ତାଙ୍କ ମାତାଙ୍କ ନାମ ଥିଲା କୃଷ୍ଣାସୁନ୍ଦରୀ ଦାସ । ସେ ପରିବାରର ଛଅ ପୁଅଙ୍କ ମଧ୍ୟରେ ଚତୁର୍ଥ ଥିଲେ । ତାଙ୍କ ଶୈଶବ ପୁରୀରେ କଟିଥିଲା । ତାଙ୍କ ବଡ଼ ଭାଇ ସମରେନ୍ଦ୍ର ଦାସ, ଗୁରୁ ରାଧାରାଣୀ ମହାପାତ୍ରଙ୍କଠାରୁ ଗୀତ ଶିଖୁଥିଲେ । ବିବୁଙ୍କର ସଙ୍ଗୀତ ପ୍ରତି ଆକର୍ଷଣ ଦେଖି ତାଙ୍କ ମା ତାଙ୍କୁ ମଧ୍ୟ ରାଧାରାଣୀ ମହାପାତ୍ରଙ୍କ ପାଖରେ ସଙ୍ଗୀତ ଶିଖାଇବା ଆରମ୍ଭ କରିଥିଲେ । ସଙ୍ଗୀତଜ୍ଞ ଜୀବନ ସେ କଟକସ୍ଥିତ ଷ୍ଟୁଆର୍ଟ ମହାବିଦ୍ୟାଳୟରେ ସ୍ନାତକ ଶିକ୍ଷାଗ୍ରହଣ କରୁଥିବା ସମୟରେ କଲେଜର ଡ୍ରାମାଟିକ ସେକ୍ରେଟେରୀ ଥିଲେ । ୧୯୭୬ ମସିହାରେ କଲେଜର ଏକ କାର୍ଯ୍ୟକ୍ରମରେ ଅକ୍ଷୟ ମହାନ୍ତି ତାଙ୍କୁ ନିଜ ଅର୍କେଷ୍ଟ୍ରା ସହ ପରିବେଷଣ କରିବାକୁ ସୁଯୋଗ ଦେବା ଅବସରରେ ତାଙ୍କ ପ୍ରତିଭା ବିଷୟରେ ଅବଗତ ହୋଇଥିଲେ ଓ ପରେ ବ୍ୟକ୍ତିଗତ ଭାବରେ ସଙ୍ଗୀତ ଶିକ୍ଷା ଦେଇଥିଲେ । ୧୯୮୮ର ପାପପୁଣ୍ୟ ଚଳଚ୍ଚିତ୍ରରେ ଅକ୍ଷୟ ମହାନ୍ତି ବିବୁଙ୍କୁ ପ୍ରଥମଥର ଗୀତ ଗାଇବାର ସୁଯୋଗ ଦେଇଥିଲେ । ଏହା ପରେ ସେ ପ୍ରାୟ ୩୮ଟି ଓଡ଼ିଆ ଚଳଚ୍ଚିତ୍ରରେ କଣ୍ଠଦାନ କରିଛନ୍ତି । ତହିଁରୁ ୨୦ଟି ଚଳଚ୍ଚିତ୍ରରେ ଅକ୍ଷୟ ମହାନ୍ତିଙ୍କ ସଙ୍ଗୀତ ନିର୍ଦ୍ଦେଶନା ଦେଇଥିଲେ ।